‘એ. શ્રીદેવી’ નામની એ બાલકીએ ૧૯૬૭માં માત્ર ૪ જ વર્ષની ઉંમરે એક તામિલ ફિલ્મ ‘કન્દન કરુનાઇ’થી કેમેરાનો સામનો કરવાની શરૂઆત કરી દીધી હતી. એટલું જ નહીં, ૧૯૭૮ એટલે કે ૧૫ વર્ષની ઉંમર સુધીમાં ૪૨ તામિલ, ૨૨ મલયાલમ, ૪ કન્નડ અને ૨૦ તેલુગુ મળીને ૮૮ જેટલી દક્ષિણ ભારતીય ફિલ્મોમાં કામ કરી લીધું હતું! અગિયાર વરસની કારકિર્દીમાં ૮૮ ફિલ્મો જે બાળકીએ કરી હોય અને તે પણ ચાર જુદી જુદી ભાષાઓમાં તેની ટેલેન્ટને હિન્દી પડદે પોતાનો છાકો બેસાડવામાં વાર લાગે કે? પણ નવાઇ પમાડે એવી વાત તો બીજી હતી. આશ્ચર્ય એ હતું કે શ્રીદેવીએ ચાર વર્ષની ઉંમરે અભિનય કરવાનું શરૂ કર્યું હોઇ, સ્કૂલે જવાનું તો શક્ય જ નહોતું બન્યું. એક શિક્ષક રાખ્યા હતા, જે ફુરસદે ભણાવતા... એટલે કે ‘બેબી’ની ફુરસદે!